DA Den Europæiske Unions Tidende C 186/20

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 186/10

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen

ENHEDSDOKUMENT

RÅDETS FORORDNING (EF) Nr. 510/2006

»RICCIARELLI DI SIENA«

EF-Nr.: IT-PGI-0005-0666-18.12.2007

BGB (X) BOB ( )

1. Produktets navn:

»Ricciarelli di Siena«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype [jf. bilag II]

Klasse 2.4: Brød, wienerbrød, kager og andet bagværk samt konfekturevarer.

3.2. Beskrivelse af produktet med betegnelsen »Ricciarelli di Siena«:

Betegnelsen »Ricciarelli di Siena« angiver et konfektureprodukt, der er opnået ved tilberedning af en marcipanmasse baseret på mandler, sukker og æggehvide og derefter bagt. Når produktet bringes i omsætning, har det følgende kendetegn: Form: aflang oval. Vægt: mellem 10 og 30 g pr. stk. Dimensioner: den største diagonal mellem 50 og 105 mm, den mindste diagonal mellem 30 og 65 mm. Tykkelse: 13 til 20 mm. Udseende: overfladen er hvid på grund af florsukker, evt. med spredte revner i kagen; kanten er lettere gylden. Farven indeni: gylden beige. Konsistens: blød uden at smuldre. Relativ fugtighed: mellem mindst 8 % og højst 11,5 %.

3.3. Råvarer (kun for forarbejdede produkter):

Obligatoriske ingredienser: Ingredienserne til fremstilling af »Ricciarelli di Siena« er for 1 kg marcipanmasse: søde mandler: fra 35 % til 50 %; stødt melis: fra 35 % til 47 %; æggehvide fra hønseæg: 6 % til 12 %; florsukker: fra 5 % til 8 %; hævemidler (ammoniumsalte og/eller natriumsalte): efter behov. Det er tilladt at anvende æggehvide i pulverform eller pastoriseret æggehvide. Valgfrie ingredienser: bittermandler: op til højst 6 % af marcipanmassen, delvis som erstatning for søde mandler; glukosesirup eller invertsukker: op til højst 10 % af marcipanmassen, delvis som erstatning for stødt sukker; blomsterhonning: som supplement til de andre sødemidler, dog højst 7 % af marcipanmassen. Aromaer: vanilje i stænger eller vanillin, flygtige vegetabilske olier af citrusfrugter, mandelessens, enkeltvis eller sammen efter behov; kandiseret appelsinskal: højst 5 % af marcipanmassen; stivelsesoblat: anvendt som kagens underlag. Sorbinsyre: i henhold til gældende bestemmelser. Det er ikke tilladt at tilsætte andre ingredienser, tilsætningsstoffer, farvestoffer eller konserveringsmidler.

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Tilberedningen og emballeringen skal ske i fortsættelse af hinanden og derfor nødvendigvis i det under punkt 4 angivne område, for kun derved kan produktets smag garanteres. Det relative fugtighedsniveau, der er angivet under punkt 3.2, opretholdes ved at emballere produktet lige efter afkøling, hvorved der undgås to modstridende processer, der kunne få skadelige følger for produktets udseende (ændringer i overfladen) eller påvirke konsistensen og smagen: for tør luft ville udtørre marcipanmassen, for fugtig luft ville derimod gøre den for blød.

3.6. Særlige regler vedrørende udskæring, rivning eller emballering osv:

»Ricciarelli di Siena« sælges i pakker med et eller flere stykker. Produktets friskhed, blødhed og smagsmæssige egenskaber såvel som dets integritet sikres ved, at emballeringen sker på stedet, og at emballagen er specielt egnet til at bevare disse egenskaber. I etstykspakkerne er en »Ricciarello« anbragt i en dertil egnet og hermetisk lukket emballage. I flerstykspakkerne er de anbragt i gennemsigtige, hermetisk lukkede bakker eller beholdere med hulrum, der nøjagtigt passer til en »Ricciarello«; bakkerne eller beholderne tildækkes med gennemsigtig film, der svejses i kanten, og anbringes derefter som regel i pap- eller metaldåser.

3.7. Specifikke mærkningsregler:

Mærkningen skal bære følgende betegnelse »Ricciarelli di Siena« og »Indicazione Geografica Protetta«, enten skrevet helt ud eller forkortelsen IGP (beskyttet geografisk betegnelse) samt følgende yderligere oplysninger: navn, firmanavn, adressen på produktions- og pakkevirksomheden; vedføjede logo sammen med den beskyttede geografiske betegnelse.

Betegnelsen »Ricciarelli di Siena« kan ikke oversættes. Logoet kan tilpasses størrelsesmæssigt til de forskellige anvendelser.

4. Præcis afgrænsning af det geografiske område:

Tilberednings- og emballeringsområdet for »Ricciarelli di Siena« omfatter hele provinsen Sienas administrative område.

5. Tilknytning til det geografiske område:

5.1. Det geografiske områdes egenart:

Området er kendetegnet ved de mange håndværksbagerier, der er en arv fra fortiden, faktisk helt tilbage til middelalderen, hvor kolonialhandler i århundreder frem spillede en vigtig rolle som udsalgssted for områdets traditionelle produkter. Sektorens betydning ses desuden af antallet af virksomheder og ansatte, der er beskæftiget med konfekturefremstilling, og også af hele sektorens omfattende eksport. Denne succes hviler i stort omfang på det traditionelle aspekt af denne produktion, der vidner om en betydelig specialisering inden for de pågældende fag.

5.2. Produktets specificitet:

Dette produkts særegenskaber er marcipanmassens bløde, kompakte og ikke-smuldrende konsistens og dens lyse, let gyldne farve. »Ricciarelli di Siena's« specificitet skyldes forskellige traditionelle fremstillingsmetoder, som er egenartet for produktet; de kan resumeres således:

— hævningen og bagningen i ovn

— marcipanmassens granulometri

— den specielle blødhed, der skyldes marcipanmassens forarbejdning og brugen af æggehvide.

Ricciarelli di Siena skiller sig ud fra andre lignende produkter ved, at de ikke indeholder mel eller kartoffelmel, der ville være en forringelse af produktets kvalitet. Marcipanmassens hvide farve skyldes udelukkende ingrediensen sukker.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Ricciarelli di Siena's omdømme stammer fra deres bekræftede position som typisk og uerstattelig julekage. Mange specialister i gastronomi og madlavningstraditioner påpeger, at det for Siena-indbyggerne ikke er jul uden »Ricciarelli di Siena«. Det er i tidens løb dog blevet almindeligt at spise dem hele året rundt, især foranlediget af de mange besøgende og turister fra hele verden; netop dette forhold har været afgørende for den voksende eksport, der samtidig har svækket produktets tilknytning til religiøse fester og andre vigtige begivenheder i livet. Tilberedningen af »Ricciarelli di Siena« fandt sted i klostre eller kolonialhandleres lokaler, de eneste steder, hvor der var adgang til de krydderier og aromaer, der ikke kunne undværes til at aromatisere fødevarer og gøre dem holdbare. Som vidnesbyrd på denne tradition findes der i byen Sienas gamle bycentrum stadig i dag nogle gamle kolonialhandler med freskoloftsmalerier, hvor der i guldskrift står lovprisninger af Ricciarelli, Panforti og andre traditionelle kager tilberedt i disse lokaler. Siena-forfatteren Parige fortæller i en af sine fortællinger om en korsridder fra Siena ved navn Ricciardetto della Gherardesca (hvoraf navnet Ricciarello), der ved sin hjemkomst efter et korstog introducerede nogle arabiske kager, hvis form mindede om sultanernes tøfler. Første gang, udtrykket »Ricciarello« specifikt optræder, er i en lang liste over toskanske kager, der blev offentliggjort i »Ditirambo di S.B. in onore del Caffè e dello Zucchero« trykt i Livorno i 1814. Her står der »Ricciarelli fra hunulven«, der er en henvisning til Siena betegnet med sit symbol, som netop er hunulven.

I 1891 udkom førsteudgivelsen af det fundamentale værk »La scienza in cucina e l’arte di mangiar bene« (»Gastronomi og kunsten at spise godt«) skrevet af Pellegrino Artusi, der var det første eksempel på en opskriftssamling med traditionelle gastronomiske specialiteter. Opskrift nr. 629 helliget tilberedningen af det pågældende produkt har i titlen betegnelsen »Ricciarelli di Siena«. De anførte ingredienser i opskriften er dem, der stadig anvendes i dag: »fint hvidt sukker, søde og bitre mandler, æggehvide, duft af appelsinskal«.

Henvisning til offentliggørelsen af varespecifikationen:

Den ansøgende myndighed har indledt den nationale indsigelsesprocedure ved at offentliggøre forslaget om anerkendelse af den beskyttede oprindelsesbetegnelse »Ricciarelli di Siena« i Den Italienske Republiks officielle tidende (»Gazzetta Ufficiale«) nr. 149 af 29.juni.2005.

Den konsoliderede udgave af varespecifikationen kan ses på webstedet:

— http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg eller eller